**Tengler Johanna – Motivációs levél**

Ösztöndíjas témám a Baranya vármegyei sváb népviselet és annak területi eltéréseinek vizsgálata. Hagyományőrzőként és a német nemzetiséghez tartozóként rendkívül fontosnak tartom, hogy a baranyai svábok viseleteit, hagyományait és kultúráját vizsgáljam és dokumentáljam, és ezzel hozzájáruljak a baranyai svábság viseleteinek és ezáltal örökségének megőrzéséhez. Kutatásommal szeretném szélesebb körben megismertetni és közvetíteni a német nemzetiségi értékeket.

Német nemzetiségi hagyományőrző egyesületek tagjaként kutatásomat a Baranya vármegyében fellelhető egyesületek vezetőinek, sváb kézműves körök rangidős tagjainak felkeresésével kezdem, így első kézből ismerhetem meg a svábság viseleteit. Kutatásomat elsősorban a villányi járás viseleteivel kezdem, hiszen magam is innen származom, ezután terjeszteném ki Baranya vármegye egészére és amennyiben lehetőségem van rá, a környező vármegyékre is, hogy minél átfogóbb képet alkothassak és adhassak a dunamenti svábok viseleteiről. Kutatásom elvégzése során célom egy általam gyűjtött archív képekből és eredeti viseletekből álló fényképes adatbázis létrehozása, majd ha lehetőségeim engedik, eredményeim írásban való publikálása.

A német nemzetiséghez tartozó hagyományőrzőként régóta foglalkoztat nem csak saját, de a környező települések svábságának kultúrája, hagyományai és viselete. Több hagyományőrző egyesület és tánccsoport tagja vagyok, aktívan tevékenykedem nemzetiségünk értékeinek megőrzésében és közvetítésében, főképp saját korosztályom felé. Keresztanyám német nemzetiségi viseletkészítő, így első kézből tapasztalhatom és lehetek részese viseleteink elkészítésének, az archív képek vagy eredeti viseletek tanulmányozásától ezek teljes és hű rekonstruálásáig.

A hivatalos tanulmányok és gyűjtések esetleges hiányából fakadóan a baranyai és a dunamenti svábság hagyományai és kultúrája sok esetben eltűnik és feledésbe merül, sajnos akár adott nemzetiséghez tartozók körében is. Míg hazánkban egyre inkább előtérbe kerül a többségi kultúra tisztelete és fontossága, addig nemzetiségeink kultúrája egyre inkább eltűnik a köztudatból: hagyományaikat kevesen őrzik, viseletüket nem gyűjtötték össze, táncaik alig ismertek. Úgy gondolom, hogy egyre fontosabb, hogy ne csak hagyományőrzők szűk köre ismerje azokat a pótolhatatlan értékeket, melyek bár nemzetiségünket tekintve sajátosak, nem szabadna, hogy kevésbé relevánsak legyenek.

Véleményem szerint a kutatásom szempontjából leginkább kamatoztatható erősségeim a hatékony kapcsolatteremtő és kommunikációs képességeim, valamint határozottságom és eltökéltségem a kutatásomat illetően. Rendkívül motivált és feladatorientált vagyok kutatásom elvégzésében, szeretnék minél inkább elmélyülni az általam vizsgált terület lehetőségeiben és gazdagságában. Előnyömre válik továbbá kapcsolati tőkém is, amit interjúk készítése és a személyes anyaggyűjtés alatt is hasznosítani tudok.

Kutatásom elvégzése (és az Ösztöndíjprogramban való esetleges részvételem) során elsősorban szeretném elmélyíteni megszerzett tudásomat és eredményesen számba venni Baranya vármegye sváb népviseleteit. Szeretném bővíteni és új kapcsolatokat építeni a német nemzetiségi hagyományőrzők és szakértők köreiben és bár alapvetően jól dolgozom együtt másokkal, szeretnék fejlődni a közös együttműködés területén is.

Az Ösztöndíjprogramban való részvételem nagymértékben hozzájárulna céljaim megvalósításához. Segítségével fejleszthetném és kiaknázhatnám képességeimet, miközben újabb és jelentősebb tudást szerezhetnék a baranyai svábság kultúrájához és örökségéhez kapcsolódóan. Kutatásomat és ezáltal kultúrámat is szélesebb körben megismertethetném, hogy nem csak a német nemzetiséghez tartozók, de esetleg nagyobb közönség is megismerje a baranyai svábság értékeit. Az Ösztöndíjprogram segítségével esélyt kapnék, hogy megőrizzem a hagyományaimat, amiket felmenőim megannyi megpróbáltatáson keresztül is évszázadokon át őriztek; lassan feledésbe merülő kultúrám esélyt kapna, hogy fennmaradjon és tovább éljen a német nemzetiségi családokban és körökben.